虛舟齋詩爲王深叔作
作者：饒節
朝代：宋

paragraphs: 人生一涉世，波瀾渺無窮。
凡兒似得計，兀兀自窮能。
惟有盛名下，頗招衆嫉攻。
開關或延敵，政使臧亦凶。
古人故不爾，山泉養正蒙。
我非阮嗣宗，何時見阿戎。
濯濯春月柳，謖謖松下風。
似聞未著冠，筆力百夫雄。
餘子窘不足，渠乃忌太豐。
比從道人遊，警悟世諦中。
試觀名齋意，已見應世工。
聖賢在方策，制行固不同。
惟有虛己遊，萬川同一東。
此名可書紳，願言謹厥終。